Eelnõu 20.10.2022

Esitaja: vallavalitsus

Ettekandja: keskkonnaspetsialist

Urmas Kolina



**KANEPI VALLAVOLIKOGU**

**OTSUS**

Kanepi 20.10.2022 nr 1-3/

**Arvamuse andmine Kalda liivakarjääri mäeeraldise**

**laiendamise keskkonnaloa taotluse kohta**

Maapõueseaduse (MaaPS) § 48 kohaselt annab kaevandamisloa kohaliku tähtsusega maardlas Keskkonnaamet, kes teatas, et on võtnud menetlusse Krüüdneri Karjäär OÜ (registrikood 10698390, aadress Näituse tn 21, Tartu linn) Kalda liivakarjääri mäeeraldise laiendamise keskkonnaloa taotluse (registreeritud keskkonnaotsuste infosüsteemis 05.08.2022 numbriga DM-120979-1).

01.01.2020 jõustunud maapõueseaduse redaktsiooni § 49 lg 6 kohaselt saadab kaevandamisloa andja kaevandamisloa taotluse arvamuse saamiseks kavandatava kaevandamiskoha kohaliku omavalitsuse üksusele, kes esitab oma arvamuse kirjalikult kahe kuu jooksul taotluse saamisest arvates. Juhul, kui arvamust ei ole ette antud tähtajaks esitatud, loetakse dokumendid kooskõlastatuks ja lahendatakse haldusmenetluse seaduse § 16 lg 2 kohaselt taotlus valla arvamuseta.

Keskkonnaamet edastas 12.09.2022 Kanepi vallavalitsusele KOTKAS infosüsteemi kaudu dokumendi nr DM-120979-4 “Taotluse menetlusse võtmine ja arvamuse küsimine“ koos selle juurde kuuluvate lisadega.

Kalda liivakarjääri mäeeraldis paikneb Põlva maakonnas Kanepi vallas Krüüdneri külas Krüüdneri liivamaardlas, eraomandis oleval Kalda maaüksusel (katastriüksuse tunnus 85601:002:0815) ja riigile kuuluval maaüksusel Erastvere metskond 83 (katastriüksuse tunnus 85601:002:0708). Krüüdneri Karjäär OÜ taotleb Kalda liivakarjääri laiendamist vahetult ida poole jäävatele, riigimaal asuvatele aktiivse tarbevaru plokkidele 48–51. Senise mäeeraldise pindala on 23,93 ha ja teenindusmaa 27,68 ha, taotletav laiendus on 7,16 ha, millest moodustab mäeeraldise laiendus 7,01 ha. Plokkides 50 ja 51 idapoolne serv 0,45 ha ulatuses jäetakse mäeeraldisest ja teenindusmaast välja, et säilitada seal asuv metsatee ja juurdepääs põhjapoolsele riigimetsa maale. Prüüsi tee alla on RMK-ga kooskõlastatult moodustatud passiivse ehk mittekaevandatava varu plokid 52 apT ja 53 pT.

Taotletava laiendusega liidetakse mäeeraldisega ehitusliiva aktiivne tarbevaru 578 tuh m³ ja täiteliiva aktiivne tarbevaru 366 tuh m³). Maavara kavandatav kasutusvaldkond on betoontoodete valmistamine, teede ehitus. Taotletav keskmine tootmismaht aastas on 125 tuh m³. Keskkonnaluba taotletakse 15 aastaks. Pärast varu ammendamist plaanitakse ala korrastada veekoguks ja vähemal määral metsamaaks.

Vaatamata sellele, et Krüüdneri liivamaardlal asub viis mäeeraldist ja kaevandab neli ettevõtet

(Krüüdneri Karjäär OÜ, AS TREV-2 Grupp, AAB Ekskavaator OÜ ja AS Avraal), pole senine pikaajaline kaevandamine kaasa toonud selliseid negatiivseid keskkonnamõjusid, mille puhul oleks tulnud kasutada leevendamismeetmeid. Senise kaevandamise käigus pole piirkonna põhjaveetaset alandatud ja pole esitatud kaebusi vee kvaliteedi halvenemise osas. Vajalik on, et kaevandamisega kaasneda võivad negatiivsed keskkonnamõjud oleksid piirkonna elanikele ja looduskeskkonnale võimalikult väikesed.

Nagu mujalgi karjäärides, on ka Kalda karjääris liiva kaevandamisel peamisteks keskkonda mõjutavateks teguriteks müra, õhusaaste, võimalik mõju põhjavee kvaliteedile ning maastikupildi visuaalne muutmine. Praktika põhjal on teada, et otsesel kaevetegevusel olulisel määral müra ja tolmu ei teki. Liiv sisaldab looduslikus lasundis sedavõrd palju niiskust, et materjali lasundist eemaldamisel praktiliselt tolmu ei tekigi. Masinate töötamisel karjääris astangu all ja/või puistangute vahel ei levi ka masinatest tulenev müra oluliselt mäetööstusalalt kaugemale. Maavara kaevandamise tulemusena maastikupilt muutub, kuid selle kvalitatiivne muutus on taastatav hilisema karjääri maa-ala korrastamisega.

Kaevandamise käigus tuleb täita kaevandamise ohutusnõudeid ning vältida kütte- ja määrdeainete sattumist pinnasesse ja põhjavette. Eeldatavalt ei kaasne maavara kaevandamisega valguse, soojuse, kiirguse ega lõhnadega seonduvaid halbu mõjusid. Mäeeraldise teenindusmaa piires on keelatud prügi mahapanek.

Kalda liivakarjääri laiendusel kavandatakse mäetöid päevasel ajal, nii on see aastaid toimunud ka senises Kalda karjääris. Maavara kaevandamise, töötlemise ja transportimisega kaasneb müra, mida tekitavad karjääris töötavad kaevandamismasinad. Ekskavaatori, kopplaaduri ja kallurite müratase jääb vahemikku 80...83 dB, purustus-sõelumissõlme müratase ulatub kuni 110 dB. Müraallikast eemaldudes müratase alaneb. Tööpäeva keskmisena jääb müratase eelpool märgitud piiridest väiksemaks, sest masinad ei tööta pidevalt täisvõimsusel. Avamaal 100 m kaugusel alaneb müratase 32 dB, 200 m kaugusel 38 dB ja 300 m kaugusel on sumbumine 5 dB iga 50 m kohta. Karjääris on müra summutavateks täiendavateks teguriteks karjääri seinad, katendist vallid ja pidevalt muutumises olevad laopuistangud. Samuti takistab müra levikut ümbruskonnas kasvav mets. Kalda liivakarjääris liiva kaevandamisel märkimisväärset õhusaastet ei kaasne. Vastavalt taotlusele on aastaseks keskmiseks kaevandatavaks mahuks 125 tuh.m3 ehk orienteeruvalt 200 tuhat tonni. Kaevandamise protsessis tekib õhkupaiskuvaid osakesi materjali laadimisel ja karjäärisisesel transpordil kuival ajal. Transpordist tingitud tolmu leviku piiramiseks tuleb karjääri siseteid kuival aastaajal vajadusel niisutada.

Karjääris töötava ekskavaatori/frontaallaaduri heitgaasid peavad vastama kehtestatud normidele. Kasutada tohib ainult tehniliselt korras olevat kaevandamistehnikat. Karjääri territooriumilt võivad kanduda välja kallurautode heitgaasid, mis samuti ei tohi ületada lubatud määrasid. Kalda liivakarjääris paikneb kaevandatav maavara osaliselt allpool põhjaveetaset, seega suureneb võimalus lokaalse veereostuse tekitamiseks. Karjääris kaevandamisel vett välja ei pumbata ja veetaset ei alandata. Põhjaveetasemest madalamal kaevandamine ei ole seni rikkunud piirkonna veerežiimi ega mõjutanud piirkonna talude kaevude veetaset ja vee kvaliteeti. Kalda liivakarjääris kujunevad kaevandamisjärgselt veekogud. Kaevandamisel, kaevise laadimisel või masinate hooldamisel ja tankimisel tuleb naftasaaduste pinnasesse ja põhjavette sattumise võimalus minimeerida. Kaevandamisel tuleb kasutada vaid korrasolevat kaevandamistehnikat ning tehnika hooldamist ja remonti tuleb teha vaid selleks kohandatud alal. Võimaliku tekkinud reostuse likvideerimiseks peab olema karjääris töötajatel teada kindel tegevusplaan ja tagatud töövahendid.

Kavandatavast laiendusest jäävad elamud kaugele ehk ligikaudu poole kilomeetri kaugusele. Lähim on edela poole jääv Kaldamõisa kinnistul asuv elamu (katastritunnus 85601:002:0814). Laiendatava Kalda liivakarjääri mäeeraldise läheduses ei asu Natura 2000 linnu- ja loodusalasid, looduskaitsealasid, kaitstavaid looduse üksikobjekte ja kultuurimälestisi, teenindusmaal ei asu ehitisi ega kommunikatsioone.

MaaPS § 48 alusel on keskkonnakaitselised kaalutlused peaasjalikult Keskkonnaameti, mitte valla pädevuses. Kaevandamisega seonduvate keskkonnahäiringute uurimiseks on Keskkonnaametil vajalik koostada keskkonnamõjude eelhinnang.

Olles tutvunud Kanepi vallavalitusele 12.09.2022 Keskkonnaameti dokumendiga nr DM-120979-4 saadetud Krüüdneri Karjäär OÜ poolt Keskkonnaametile edastatud Kalda liivakarjääri mäeeraldise laiendamise keskkonnaloa taotlusega ja võttes aluseks maapõueseaduse § 49 lõike 6, Valgjärve Vallavolikogu 26.08.2008 määrusega nr 1-1.1-22 kehtestatud Valgjärve valla üldplaneeringu ning kohaliku omavalitsuse korralduse seaduse § 22 lõike 2, Kanepi Vallavolikogu

**o t s u s t a b:**

1. Nõustuda Kalda liivakarjääris, asukohaga Põlva maakond Kanepi vald Krüüdneri küla Kalda maaüksusel (katastriüksuse tunnus 85601:002:0815) ja riigile kuuluval maaüksusel Erastvere metskond 83 (katastriüksuse tunnus 85601:002:0708), Krüüdneri Karjäär OÜ-le (registrikood 10698390, aadress Näituse tn 21, Tartu linn) karjääri laiendamiseks ja maavara kaevandamiseks keskkonnaloa andmisega tähtajaga kuni 15 aastat alljärgnevatel tingimustel:

1.1. Karjääris võib töötada esmaspäevast reedeni vahemikus 8:00-17:00. Riiklikel pühadel on töötamine keelatud.

1.2 Transpordist ja laadimisest tingitud tolmu leviku piiramiseks tuleb karjääri teid ning ladustatud maavara puistanguid kuival aastaajal vajadusel niisutada.

2. Otsus jõustub teatavakstegemisest.

3. Otsuse peale võib esitada kaebuse Tartu Halduskohtule halduskohtumenetluse seadustikus sätestatud korras 30 päeva jooksul arvates otsuse teatavakstegemisest.

Piret Rammul

volikogu esimees